**Уважаеми студенти,**

Благодарим ви за интереса към проект на МОН „Студентски практики – Фаза I”. От името на Юридическия факултет на ПУ „Паисий Хилендарски“ ви насърчаваме, да се регистрирате в електронната система на проекта, налична на адрес: <http://praktiki.mon.bg> и да кандидатствате по обявявате свободни работни позиции за студенти. Имайте предвид, че броят на подлежащите на финансиране практики е ограничен до запълването на прогнозната за факултета квота. Във връзка с желанието ви да участвате в практическо обучение, осъществявано в реална работна среда ви предоставяме следната информация.

**КОЙ МОЖЕ ДА УЧАСТВА**

● По смисъла на проектната документация „практикант“ може да бъде ***лице с активни студентски права („действащ студент“), обучаващ се в редовна или задочна форма на обучение.*** Студентите от последен курс на съответната образователно-квалификационна степен могат да започват практика не по-късно от обявяването на първата дата за държавен изпит или за защита на дипломна работа.

● Не може да се провежда практика при работодател, с когото към момента на кандидатстване студентът е в ***трудови правоотношения*** ***и/или правоотношения по Закона за задълженията и договорите*** (изисква се декларация).

● Не може да се провежда практика при работодател, чийто ***собственик и/или член на управляващ орган е в родство по пряка и по съребрена линия със студента*** (изисква се декларация).

● Не може да се провежда практика при м***ентор, с когото студентът е в родство по пряка и по съребрена линия*** (изисква се декларация).

● По силата на вътрешните правила на ПУ „Паисий Хилендарски“ в проекта ***не могат да участват студенти от първи курс***. За останалите студенти се прилагат приоритети на участие, които важат при по-голям брой кандидати от индикативно финансирания брой практики (вж. правилата на ПУ).

**ОБЩА ИНФОРМАЦИЯ**

● За да осъществите практическо обучение в реална работна среда при избран от вас работодател ***трябва да се регистрирате в информационната система на проекта***, налична на адрес: <http://praktiki.mon.bg>.

● След регистрацията си в уеб-базираната платформа на проекта и оторизацията ѝ от страна на експертния екип на МОН, ще бъдете в състояние ***да кандидатствате по обявените свободни работни позиции***.

● Може да кандидатствате само за ***работни позиции изцяло съобразени с професионалното направление, по което се обучавате*** („право“ – за спец. „право“, „публична администрация“ – за магистърска програма „публична администрация и „политически науки“ – за магистърска програма „международни отношения“.

● При започване на практика тя трябва да се проведе ***в срок от един до шест месеца***. Срокът се договаря свободно между вас и вашия работодател, но работният процес следва да бъде съобразен с академичната ви натовареност и времевите норми за полагане на труд по Кодекса на труда (не повече от 8 часа на ден и не повече от 40 часа за седем последователни календарни дни).

● Процесът на започване, осъществяване и приключване на ***дейностите по вашата практика подлежи на надзор и контрол*** както от страна на ЮФ на ПУ (чрез „академичен наставник“), така и от страна на вашия работодател (чрез „ментор“).

● При условие, че сте постигнали договореност с работодател за провеждане на практика, той ще определи от своите служители ***„ментор“, който да отговаря за вас***. Преди започване на практиката менторът изготвя програма за нейното провеждане, която по-късно следва да бъде потвърдена и от вашия академичен наставник.

● При условие, че сте постигнали договореност с работодател за провеждане на практика, който ви е определил ментор, а той от своя страна е изготвил програма за провеждането на вашето практическо обучение, ***вие следва да изготвите график на посещенията на работното си място*** (чрез профила си в електронната система на проекта), който подлежи на одобряване, както от страна на ментора, така и от страна на академичния наставник.

● След изготвяне на програмата от страна на ментора, както и на графика от ваша страна, вие ***трябва да изберете от предложения в електронната система списък, представител на ЮФ на ПУ***, който да отговаря за вас като „академичен наставник“. Академичният наставник ще иска да се увери, че обучаващата организация и менторът ви имат договори с ПУ „Паисий Хилендарски“ и че имате адекватни начална дата, програма и график на практиката.

● След започване на вашата практиката, при посещение на работното си място, ***трябва да отбелязвате присъствието си*** (чрез вашия електронен профил) в електронната система на проекта.

● След приключване на вашата практика тя подлежи оценка от страна на ментора ви и академичния ви наставник. При положителна оценка в предоставената от вас банкова сметка ***ще бъде преведена парична стипендия в размер на 480 лв.,*** след което ще получите и сертификат за проведено практическо обучение.

**ПРОЦЕДУРА ЗА СКЛЮЧВАНЕ НА ДОГОВОР И ЗАПОЧВАНЕ НА СТУДЕНТСКА ПРАКТИКА**

● При условие, че сте постигнали съгласие с работодател за провеждане на студентска практика, следва да потвърдите участието си в нея чрез профила си в електронната система. ***Това отключва възможността за осъществяването на всички последващи действия.*** От ваша страна те следва да бъдат осъществени в следната последователност.

**1. Посочване на начална дата на практиката.** Оптимално е да се посочи начална дата не по-ранна от 20 дни и не по-късна от 40 дни от датата, на която се избира академичен наставник. При посочване на начална дата системата автоматично ще изчисли и крайната дата на практиката, като и двете ще бъдат посочени във вашия договор.

**2. Изготвяне на график за посещенията на работното ви място.** Графикът следва да бъде съобразен с академичната ви натовареност и времевите норми за полагане на труд по Кодекса на труда (не повече от 8 часа на ден и не повече от 40 часа за седем последователни календарни дни). Графикът следва да бъде изготвен, при условие че менторът ви вече е изготвил програма.

**3. Избор на академичен наставник.** Академичният наставник ще иска да се увери, че обучаващата организация и менторът ви имат договори с ПУ „Паисий Хилендарски“ и че имате адекватни начална дата, програма и график на практиката. В случай че тези условия не са изпълнени, вероятно е той да откаже наставничеството.

**4. Електронно генериране на форма на договор** (през профила ви в уеб системата) между студент (вие) и ПУ „Паисий Хилендарски“, в която следва да бъдат посочени всички изискуеми лични данни (вкл. номер на банкова сметка). Формата се разпечатва на хартиен носител в два екземпляра и се подписва лично от вас.

**4. Разпечатване на *хартиен носител*** *в два екземпляра* на ***декларацията за установяване изпълнението на изискванията за участие на студент в дейностите по проект „Студентски практики“***(налична на сайта на ЮФ в секцията „студентски практики“: <http://law.uni-plovdiv.net/studentski-praktiki>).

**5. Окомплектоване на посочените по-горе документи** и физическото им представяне в ЮФ на ПУ „Паисий Хилендарски“ – каб. 102. След приемането на така описаните документи, същите подлежат на ***технологична обработка*** за целите на деловодната система на ПУ „Паисий Хилендарски“ и електронната система на проект „Студентски практики“. Предвид горното следва да имате предвид, че за начална дата на вашата практика следва да посочвате ***дата не по-ранна от 15 календарни дни от датата, на която се приемат вашите документи.***

**Списъчно изброяване на необходимите документи.**

1. Договор между студент и ПУ „Паисий Хилендарски“ (генерира се през уеб-системата)

2. Декларация за установяване изпълнението на изискванията за участие на студент в дейностите по проект „Студентски практики“ по чл. 3 ал. 3, 4 и 5 от Инструкцията.

**Данни за контакт:**

**1. Димитър Ханев (ФЕ)**

Тел. 032/261-284

Email: dhanef@abv.bg

Приемно време: Понеделник - 13:30-16:30, 202 каб.

**2. Анна Павлова (ТИ)**

Тел. 032/261-283

Email: lawfaculty@abv.bg

Приемно време: Вторник 14:00-16:00, 102 каб.; Четвъртък 10:00-12:00, 102 каб.

**Електронни страници:**

<http://praktiki.mon.bg/sp/> (Електронна система на проект „Студентски практики“

<http://law.uni-plovdiv.net/en/studentski-praktiki> (Юридически факултет)

<https://uni-plovdiv.bg/news/news/469/> (ПУ „Паисий Хилендарски“)